'આજે આખું બ્રિટન ઈન્ડિયા જેવી આ કોલોનીઓથી નભે છે એ તું જાણે છે? શેક્સપિયરનાં નાટકો કે મિલ્ટન, સ્પેન્સર અને માર્લોની કવિતા જ પઢ્યા કરીએ તો પાયમાલ થઈ જઈએ. તું જેને સાહિત્ય કહે છે, કળા કે સંસ્કાર કહે છે એ ખરેખર તો તરક્કીનો ઓડકાર છે. સંપન્ન થયા પછીનો દેખાડો છે. પરંતુ તરક્કી કરવા માટે તો માથા જ પટકવા પડે. આઈધર યુ ઓર મી. પુરુષાર્થ વગર તરક્કી નથી અને પુરુષાર્થ માટે ભાવશૂન્ય થવું જરૂરી છે...' પછી ઉશ્કેરાયેલી ઈરમાના રતૂમડા ગાલ પર આંગળી ફેરવીને બિલકુલ તેની સ્ટાઈલમાં ઉમેરે, 'તું મને કાયમ કહે છે એમ... રફ-ટફ એન્ડ રૂથલેસ...'